Godt 150 faglige medarbejdere fra BAT-fagforeningerne, der omfatter  3F, Dansk El Forbund Nordjylland, Blik & Rør-forbundet og Malernes Fagforening, tjekker mandag nordjyske byggepladser med udenlandske firmaer og udenlandsk arbejdskraft. - Vi har en mistanke om, at mange udenlandske virksomheder og deres medarbejdere opererer i Nordjylland uden at have papirer og tilladelser i orden, siger BAT-kampagnens koordinator Reidar Kogstad, 3F Aalborgs Byggegruppe. Tillidsmændene registrerer både virksomhedernes og deres medarbejderes reelle tilhørsforhold. Er virksomhederne ikke registreret i Danmark, arbejdes der sort. - Vores fornemmelse er, at mange af de udenlandske byggevirksomheder arbejder i skattely i Danmark, siger Reidar Kogstad. Jagten på den ulovlige arbejdskraft er en del af BATs landsdækkende kampagne, hvor alle regioner rykker ud på samme tid. Sammen med de faglige BAT-folk har flere folketingskandidater fra Socialdemokraterne, SF og Enhedslisten vist interesse for at deltage i kampagnen, så de kan få et indblik i problemets omfang.

Opsummering:
Mandag går jagten ind på ulovlig arbejdskraft i Nordjylland. Det er BAT-fagforeningerne der står bag.